CELEX: 32019R0644
Language: sk
Date: 2019-04-15 00:00:00
Title: Vykonávacie nariadenie Komisie (EÚ) 2019/644 z 15. apríla 2019 o zatriedení určitého tovaru do kombinovanej nomenklatúry

25.4.2019   
               
               
                  SK
               
               
                  Úradný vestník Európskej únie
               
               
                  L 110/4
               
            
         VYKONÁVACIE NARIADENIE KOMISIE (EÚ) 2019/644
         z 15. apríla 2019
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:
         
                     (1)
                  
                  
                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
                  
               
                     (2)
                  
                  
                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
                  
               
                     (3)
                  
                  
                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.
                  
               
                     (4)
                  
                  
                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.
                  
               
                     (5)
                  
                  
                     Opatrenia stanovené v tomto nariadení sú v súlade so stanoviskom Výboru pre colný kódex,
                  
               PRIJALA TOTO NARIADENIE:
         
            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
         
         
            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 15. apríla 2019
            
               
                  Za Komisiu
               
               
                  v mene predsedu
               
               Stephen QUEST
               
                  generálny riaditeľ
               
               
                  Generálne riaditeľstvo pre dane a colnú úniu
               
            
         
         
            (1)  Ú. v. EÚ L 269, 10.10.2013, s. 1.
         
            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
      
      
         
            PRÍLOHA
            
                        Opis tovaru
                     
                     
                        Zatriedenie
                        (číselný znak KN)
                     
                     
                        Odôvodnenie
                     
                  
                        (1)
                     
                     
                        (2)
                     
                     
                        (3)
                     
                  
                        Prístroj na presný prenos kvapôčok kvapalín (tzv. manipulátor kvapalín – „liquid handler“) s rozmermi približne 540 × 680 × 930 mm a s hmotnosťou približne 128 kg.
                        Prístroj pozostáva z dvoch zariadení na uloženie mikrodoštičiek (zdrojová doštička a cieľová doštička), dvoch deionizačných tyčí a ultrazvukovej hlavy zabudovaných do kompaktného puzdra s kontrolkou LED, malým displejom a núdzovým tlačidlom.
                        Prístroj využíva metódu akustického vystrekovania kvapôčok (Acoustic Droplet Ejection, ADE), pri ktorej sa používa akustická energia (cielené ultrazvukové impulzy) na presun ultranízkeho objemu kvapôčok kvapaliny zo zdrojovej doštičky na obrátenú cieľovú doštičku s mimoriadne vysokou precíznosťou a presnosťou.
                        Systém prenesie kvapôčky v objeme 2,5 nanolitrov na výstrek, čo umožňuje prenos väčších objemov kvapaliny. Zo zdroja sa vystreknú viacnásobné kvapôčky až 500-krát za sekundu.
                        Prístroj sa používa pri príprave vzoriek v laboratóriách na prenos konkrétnych objemov reagentov z jednej mikrodoštičky na druhú.
                     
                     
                        8479 89 97 
                     
                     
                        Zatriedenie je určené všeobecnými pravidlami (VIP) 1, 3 b) a 6 na interpretáciu kombinovanej nomenklatúry a znením číselných znakov KN 8479 , 8479 89  a 8479 89 97 .
                        Prístroj je zloženým výrobkom v zmysle VIP 3 b) a má sa zatriediť podľa komponentu, ktorý dáva výrobku jeho podstatný charakter. Napriek tomu, že meranie a analyzovanie sú potrebné na to, aby sa zabezpečilo presné dávkovanie objemu kvapaliny, práve exaktné dávkovanie vystrekovaných kvapôčok s využitím ultrazvuku sa považuje za funkciu, ktorá prístroju dáva jeho podstatný charakter.
                        Zatriedenie do položky 9026  ako prístroje a nástroje na meranie alebo na kontrolu prietokov, hladiny, tlaku alebo ostatných premenných charakteristík kvapalín alebo plynov je vylúčené, keďže meranie a analyzovanie sú vedľajšími funkciami prístroja.
                        Prístroj sa preto má zatriediť pod číselný znak KN 8479 89 97  ako ostatné stroje a mechanické zariadenia s vlastnou individuálnou funkciou, inde nešpecifikované ani nezahrnuté.